钦定古今图书集成/明伦汇编/皇极典/第255卷 > 书经 > 皋陶谟
## 钦定古今图书集成/明伦汇编/皇极典/第255卷 > 书经 > 皋陶谟

曰：“若稽古。”皋陶曰：“允迪厥德，谟明弼谐。”禹曰：“俞，如何？”
皋陶曰：“都！慎厥身，修思永，惇叙九族，庶明励翼，迩可
远在兹？”禹拜昌言曰：“俞。”皋陶曰：“都！在知人，在安民。”禹
曰：“吁！咸若时，惟帝其难之。知人则哲，能官人；安民则
惠，黎民怀之。能哲而惠，何忧乎驩兜，何迁乎有苗？何
畏乎巧言、令色孔壬？”

〈蔡传〉“知人”，智之事；“安民”，仁之事也。

皋陶曰：“都！亦行，有九德。亦言其人有德，乃言曰：‘载采
采’。”禹曰：“何？”皋陶曰：“宽而栗，柔而立，愿而恭，乱而敬，扰
而毅，直而温，简而廉，刚而塞，彊而义，彰厥有常，吉哉！”

〈蔡传〉载，行，采，事也。总言其人有德，必言其行某事某事为可信验也。彰，著也。成德著之于身，而又始终有常，其吉士矣哉。

《日宣》三德，夙夜浚明，有家日严，祇敬六德，亮采有邦，
翕受敷施，九德咸事，俊乂在官。百僚师师，百工惟时。
抚于五辰，庶绩其凝。

〈蔡传〉“浚明、亮、采”，皆言家邦政事明治之义也。九德有其三，必日宣而充广之，而使之益以著。九德有其六，尤必日严而祇敬之，而使之益以谨。翕，合也。德之多寡虽不同，人君惟能合而受之，布而用之，如此则九德之人咸事其事，大而千人之浚，小而百人之乂，皆在官使师。师，相师法也。言百僚皆相师法，而百工皆及时以趋事也。抚，顺也。五辰，四时也。言百工趋时而众工皆成也。〈大全〉朱子曰：“《九德》之目，盖言取人不可求备，官人当以等耳。”

“《无教》逸欲有邦。”兢兢业业。一日二日，万几无旷。庶官
天工，人其代之。

〈蔡传〉旷，废也。言不可用非才而使庶官旷废厥职也。“天工”，天之工也。人君代天理物，庶官所治无非天事，苟一职之或旷，则天工废矣。可不深戒哉！